คลังจำนนควักจ่ายค่าโง่บีทีเอสซีพันล้าน
ธนารักษ์จำใจควัก 1,097 ล้านบาท จ่ายหนี้ BTSC ก่อนสิ้นเดือน ม.ค.นี้
13 ม.ค. 2555

ธนารักษ์จำใจควัก 1,097 ล้านบาท จ่ายหนี้ BTSC ก่อนสิ้นเดือน ม.ค.นี้ 
นายวิรุฬ เตชะไพบูลย์ รมช.คลัง เปิดเผยว่า ถึงตอนนี้กรมธนารักษ์จำเป็นต้องจ่ายเงินตามคำพิพากษาของศาลปกครองสูงสุด เพื่อชดเชยค่าฐานรากและดอกเบี้ยให้กับบริษัท ระบบขนส่งมวลชนกรุงเทพ (BTSC) ในการพัฒนาที่ดินราชพัสดุหมอชิตจากเงินต้นกว่า 600 ล้านบาท และดอกเบี้ย 7.5% ต่อปี นับถัดจากวันฟ้องจนกว่าจะชำระเสร็จ ทำให้ต้องจ่ายเป็นเงินทั้งสิ้น 1,097 ล้านบาท มีค่าดอกเบี้ยอีกวันละ 1.2 แสนบาท 
นายนริศ ชัยสูตร อธิบดีกรมธนารักษ์ ได้ประชุมเพื่อหารือกับ BTSC ได้ข้อสรุปว่ากรมธนารักษ์จะชำระครบทั้งเงินต้นและดอกเบี้ยภายในเดือน ม.ค. 2555 ตามมติคณะรัฐมนตรี (ครม.) โดยจะเร่งให้กรมบัญชีกลางพิจารณาสั่งจ่ายให้แล้วเสร็จโดยเร็ว และ BTSC จะยกเว้นดอกเบี้ยให้ตั้งแต่วันที่ 15 พ.ย. 2554 ซึ่งเป็นวันครบกำหนด 60 วัน นับแต่มีคำพิพากษาให้ชำระให้แล้วเสร็จจนถึงวันที่ชำระหนี้ครบถ้วนภายใน 31 ม.ค. 2555 
ทั้งนี้ ที่ประชุมคณะผู้บริหารของ BTSC มีมติเห็นชอบเมื่อวันที่ 11 ม.ค. 2555 โดยกรมธนารักษ์จะรับผิดชอบภาระของยอดเงินดอกเบี้ยที่งดการเรียกเก็บดังกล่าว 30% 
“ผลของการเจรจาเป็นประโยชน์ต่อทางราชการ ทำให้ราชการไม่ต้องชำระดอกเบี้ยตั้งแต่วันที่ 15 พ.ย. 2554-31 ม.ค. 2555 เพราะเมื่อคำนวณดอกเบี้ยที่ต้องชำระวันละ 1.2 แสนบาท ในระยะเวลา 78 วัน ราชการสามารถลดภาระเงินที่ต้องชำระให้กับ BTSC ได้เกือบ 7 ล้านบาท” นายนริศ กล่าว 
นายนริศ กล่าวอีกว่า สำหรับการพัฒนาหาผู้ลงทุนดำเนินการต่อเพื่อนำรายได้กลับคืนในส่วนค่าฐานรากและดอกเบี้ยนั้น อยู่ระหว่างการพิจารณาของกระทรวงการคลังที่จะนำเสนอขออนุมัติ ครม. ตามพระราชบัญญัติว่าด้วยการให้เอกชนเข้าร่วมงานหรือดำเนินการในกิจการของรัฐ พ.ศ. 2535 ซึ่งกระทรวงการคลังกำลังเร่งพิจารณาอยู่ ส่วนการสอบสวนหาผู้รับผิดชอบทางแพ่งนั้นเนื่องจากเป็นเรื่องที่เกิดมานาน ซึ่งจะมีบุคคลที่เกี่ยวข้องเป็นจำนวนมาก จึงต้องให้ความยุติธรรมทุกฝ่ายจะเร่งรัดมากไม่ได้